Document ID: 32008R0472

ΚΑΝΟΝΙΣΜΌΣ (ΕΚ) αριθ. 472/2008 ΤΗΣ ΕΠΙΤΡΟΠΉΣ
της 29ης Μαΐου 2008
για την εφαρμογή του κανονισμού (ΕΚ) αριθ. 1165/98 του Συμβουλίου περί βραχυπρόθεσμων στατιστικών όσον αφορά το πρώτο έτος βάσης που θα ισχύει για τις χρονολογικές σειρές στη NACE αναθ. 2 και, για τις χρονολογικές σειρές πριν από το 2009 που θα διαβιβαστούν σύμφωνα με τη NACE αναθ. 2, το επίπεδο λεπτομέρειας, τη μορφή και την πρώτη περίοδο αναφοράς
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1165/98 του Συμβουλίου, της 19ης Μαΐου 1998, περί βραχυπρόθεσμων στατιστικών (1), και ιδίως το άρθρο 17 στοιχεία ια) και ιβ),
Εκτιμώντας τα ακόλουθα:
(1)
Ο κανονισμός (ΕΚ) αριθ. 1165/98 θεσπίζει κοινό πλαίσιο για την παραγωγή βραχυπρόθεσμων κοινοτικών στατιστικών σχετικά με τον επιχειρηματικό κύκλο. Το πεδίο των στατιστικών αυτών προσδιορίζεται με αναφορά στον κανονισμό (ΕΟΚ) αριθ. 3037/90, της 9ης Οκτωβρίου 1990, για τη στατιστική ονοματολογία των οικονομικών δραστηριοτήτων στην Κοινότητα (NACE αναθ. 1) (2).
(2)
Σύμφωνα με τον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE-αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των Ευρωπαϊκών Κοινοτήτων σχετικών με ειδικούς στατιστικούς τομείς, οι βραχυπρόθεσμες στατιστικές που διέπονται από τον κανονισμό (ΕΚ) αριθ. 1165/98, από 1ης Ιανουαρίου 2009 και εφεξής, καταρτίζονται χρησιμοποιώντας τη NACE αναθ. 2.
(3)
Σύμφωνα με το άρθρο 17 στοιχεία ια) και ιβ) του κανονισμού (ΕΚ) αριθ. 1165/98, είναι αναγκαίο να καθοριστεί το πρώτο έτος βάσης που θα ισχύει για τις χρονολογικές σειρές στη NACE αναθ. 2 και, για τις χρονολογικές σειρές πριν από το 2009 που θα διαβιβαστούν σύμφωνα με τη NACE αναθ. 2, το επίπεδο λεπτομέρειας, η μορφή και η πρώτη περίοδος αναφοράς.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το πρώτο έτος βάσης που θα ισχύει για τις βραχυπρόθεσμες στατιστικές που διέπονται από τον κανονισμό (ΕΚ) αριθ. 1165/98 και παράγονται σύμφωνα με τη NACE αναθ. 2, είναι το 2005 (2006 για την D-310).
Άρθρο 2
1. Στο παράρτημα παρατίθενται οι ειδικές απαιτήσεις όσον αφορά το επίπεδο λεπτομέρειας, τη μορφή και την πρώτη περίοδο αναφοράς για τις χρονολογικές σειρές πριν από το 2009 που θα διαβιβαστούν σύμφωνα με τη NACE αναθ. 2.
2. Οι χρονολογικές σειρές που καταρτίζονται σύμφωνα με τις απαιτήσεις που αναφέρονται στην παράγραφο 1 διαβιβάζονται στην Επιτροπή (Eurostat) ως εξής:
α)
στην περίπτωση των μηνιαίων μεταβλητών, όχι αργότερα από τα αντίστοιχα δεδομένα που αφορούν τον Ιανουάριο του 2009·
β)
στην περίπτωση των τριμηνιαίων δεδομένων, όχι αργότερα από τα αντίστοιχα δεδομένα που αφορούν το πρώτο τρίμηνο του 2009.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 29 Μαΐου 2008.

Labels: 19